input: РЕШЕНИЕ ЗА ИЗПЪЛНЕНИЕ (ЕС) 2015/250 НА КОМИСИЯТА
  от 13 февруари 2015 година
  за изменение на приложения I и II към Решение 2004/558/ЕО по отношение на статута на федералните провинции Саксония, Саксония-Анхалт, Бранденбург, Берлин и Мекленбург-Предна Померания в Германия на свободни от инфекциозен ринотрахеит по говедата
  (нотифицирано под номер С(2015) 706)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 9, параграф 2 и член 10, параграф 2 от нея,
  като има предвид, че:
  (1)
  С Директива 64/432/ЕИО се определят правила относно търговията с говеда в Съюза. В член 9 от нея се предвижда, че когато държава членка има задължителна национална програма за контрол на една от заразните болести, изброени в списъка в приложение Д, част II от нея, тя може да представи на Комисията своята програма за одобрение. Този списък включва инфекциозен ринотрахеит по говедата. При инфекциозния ринотрахеит по говедата се проявяват най-характерните клинични симптоми на инфекция с вирус херпес от тип 1 (BHV1) по говедата. В член 9 от Директива 64/432/ЕИО се предвижда също определянето на допълнителни гаранции, които могат да се изискват за търговията в рамките на Съюза.
  (2)
  Освен това в член 10 от Директива 64/432/ЕИО се предвижда, че когато дадена държава членка счита, че нейната територия или част от нея е свободна от една от болестите, изброени в част II от приложение Д към посочената директива, тя представя на Комисията подходяща подкрепяща документация. В посочения член се предвижда също определянето на допълнителни гаранции, които може да се изискват за търговията в рамките на Съюза.
  (3)
  С Решение 2004/558/ЕО на Комисията (2) се одобряват програмите за контрол и ликвидиране на BHV1, представени от държавите членки, изброени в приложение I към същото решение, за регионите, които са изброени в това приложение и за които се прилагат допълнителни гаранции в съответствие с член 9 от Директива 64/432/ЕИО.
  (4)
  Освен това в приложение II към Решение 2004/558/ЕО са изброени регионите на държавите членки, които се считат за свободни от BHV1 и по отношение на които се прилагат допълнителни гаранции в съответствие с член 10 от Директива 64/432/ЕИО.
  (5)
  Към момента всички региони на Германия, с изключение на федералните провинции Бавария и Тюрингия, са включени в приложение I към Решение 2004/558/ЕО. Федералните провинции Бавария и Тюрингия са свободни от BHV1, поради което понастоящем са включени в приложение II към посоченото решение.
  (6)
  Германия представи на Комисията документация в подкрепа на искането за допълнителни гаранции в съответствие с член 10 от Директива 64/432/ЕИО за федералните провинции Саксония, Саксония-Анхалт, Бранденбург, Берлин и Мекленбург-Предна Померания, с цел те да бъдат счетени за свободни от BHV1.
  (7)
  След оценката на представената от държавата членка подкрепяща документация федералните провинции Саксония, Саксония-Анхалт, Бранденбург, Берлин и Мекленбург-Предна Померания в Германия вече не следва да фигурират в приложение I към Решение 2004/558/ЕО, а да бъдат включени в приложение II към същото решение, като обхватът на допълнителните гаранции по член 10 от Директива 64/432/ЕИО следва да бъде разширен, за да включва и посочените провинции. Приложения I и II към Решение 2004/558/ЕО следва да бъдат съответно изменени.
  (8)
  Поради това Решение 2004/558/ЕО следва да бъде съответно изменено.
  (9)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Приложения I и II към Решение 2004/558/ЕО се заменят с текста на приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 13 февруари 2015 година.